Document ID: 32006D0264

KOMISIJOS SPRENDIMAS
2006 m. kovo 27 d.
dėl apsaugos priemonių nuo Niukaslio ligos Rumunijoje
(pranešta dokumentu Nr. C(2006) 892)
(Tekstas svarbus EEE)
(2006/264/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnį,
atsižvelgdama į 1997 m. gruodžio 18 d. Tarybos direktyvą 97/78/EB nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnį,
kadangi:
(1)
Niukaslio liga yra lengvai užkrečiama naminių ir laukinių paukščių virusinė liga, ir kyla pavojus, kad ligos sukėlėjas gali būti įvežtas vykstant tarptautinei prekybai gyvais naminiais paukščiais ir naminių paukščių produktais.
(2)
Rumunija pranešė Komisijai apie Niukaslio ligos protrūkius šalies teritorijoje.
(3)
Atsižvelgiant į pavojų gyvūnų sveikatai, jei ligos sukėlėjas patektų į Bendriją, reikėtų imtis priemonių sustabdant gyvų naminių paukščių, bėgiojančiųjų paukščių, ūkiuose auginamų ir laukinių medžiojamų plunksnuočių ir šių rūšių paukščių perinti skirtų kiaušinių importą iš Rumunijos.
(4)
Rumunija pateikė papildomos informacijos apie padėtį, susidariusią dėl šios ligos, ir paprašė importą į Bendriją sustabdyti tiktai iš ligos apimtų rajonų, nes kituose šalies rajonuose situacija yra patenkinama. Turima informacija šiuo metu leidžia apriboti apsaugos priemones jas taikant tik konkretiems rajonams.
(5)
Komisijai pateikta informacija rodo, kad 2005 m. lapkričio 22 d. pirmą kartą kilo įtarimų dėl šios ligos atvejų Rumunijoje.
(6)
Todėl, atsižvelgiant į ligos inkubacinį laikotarpį, turėtų būti sustabdytas naminių paukščių, bėgiojančiųjų paukščių bei laukinių ir ūkiuose auginamų medžiojamų plunksnuočių šviežios mėsos bei mėsos pusgaminių ir mėsos produktų, sudarytų iš, arba kuriuose yra tų rūšių paukščių, paskerstų po 2005 m. spalio 1 d., mėsos, importas iš ligos apimtų Rumunijos rajonų į Bendriją.
(7)
2005 m. birželio 3 d. Komisijos sprendime 2005/432/EB, nustatančiame gyvūnų sveikatos ir tinkamumo žmonių maistui reikalavimus ir veterinarijos sertifikatų pavyzdžius importuojant mėsos produktus žmonių vartojimui iš trečiųjų šalių ir panaikinančiame Sprendimus 97/41/EB, 97/221/EB ir 97/222/EB (3), pateikiamas trečiųjų šalių ar jų dalių, iš kurių leidžiama importuoti į Bendriją mėsos produktus, sąrašas ir nustatoma mėsos produktų apdorojimo tvarka, kuri laikoma veiksminga neutralizuojant tam tikrus patogenus.
(8)
Siekiant išvengti ligos perdavimo per Sprendime 2005/432/EB nurodytus produktus, juos reikėtų tinkamai apdoroti atsižvelgiant į sveikatos padėtį kilmės šalyje ir rūšis, iš kurių gaminami produktai. Todėl tikslinga ir toliau leisti importuoti į Bendriją naminių paukščių mėsos produktus, kurių kilmės šalis yra ligos apimti Rumunijos rajonai ir kurie visu savo tūriu buvo apdoroti ne mažesnėje kaip 70 °C temperatūroje.
(9)
Kad būtų leidžiama importuoti mėsos produktus, kurie yra termiškai apdoroti užtikrinant, kad į juos galėjęs patekti virusas yra nukenksmintas, pagal Sprendimo 2005/432/EB III ir IV priedus parengtuose veterinarijos sertifikatuose reikia nurodyti reikalaujamą naminių paukščių mėsos apdorojimo būdą.
(10)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės sustabdo gyvų naminių paukščių, bėgiojančiųjų paukščių, ūkiuose auginamų bei laukinių medžiojamų plunksnuočių ir šių rūšių paukščių perinti skirtų kiaušinių importą iš šio sprendimo priede išvardytų Rumunijos apskričių.
2 straipsnis
Valstybės narės sustabdo toliau nurodytų produktų importą iš šio sprendimo priede išvardytų Rumunijos apskričių:
a)
šviežios naminių paukščių, bėgiojančiųjų paukščių, ūkiuose auginamų ir laukinių medžiojamų plunksnuočių mėsos ir
b)
mėsos pusgaminių ir mėsos produktų, sudarytų iš, arba kuriuose yra a punkte nurodytų rūšių paukščių mėsos.
3 straipsnis
1. Nukrypdamos nuo 2 straipsnio a ir b punktų valstybės narės leidžia importuoti minėtame straipsnyje nurodytus produktus, pagamintus iš naminių paukščių, bėgiojančiųjų paukščių, ūkiuose auginamų bei laukinių medžiojamų plunksnuočių, kurių kilmės vieta yra šio sprendimo priede išvardytos Rumunijos apskritys ir kurie buvo paskersti ar nužudyti iki 2005 m. spalio 1 d.
2. Veterinarijos pažymėjimuose, pridedamuose prie 1 dalyje minėtų produktų siuntų, įrašoma:
„Šviežia naminių paukščių mėsa/šviežia bėgiojančiųjų paukščių mėsa/šviežia laukinių medžiojamų plunksnuočių mėsa/šviežia ūkiuose auginamų medžiojamų plunksnuočių mėsa/mėsos produktas, sudarytas iš, arba kuriame yra naminių paukščių, bėgiojančiųjų paukščių, ūkiuose auginamų arba laukinių medžiojamų plunksnuočių mėsos/mėsos pusgaminis, sudarytas iš, arba kuriame yra naminių paukščių, bėgiojančiųjų paukščių, ūkiuose auginamų arba laukinių medžiojamų plunksnuočių mėsos (4), remiantis Komisijos sprendimo 2006/264/EB 3 straipsnio 1 dalimi.
3. Nukrypdamos nuo šio sprendimo 2 straipsnio b punkto valstybės narės leidžia importuoti mėsos produktus, sudarytus iš, arba kuriuose yra naminių paukščių, bėgiojančiųjų paukščių, ūkiuose auginamų bei laukinių medžiojamų plunksnuočių mėsos, jeigu šių rūšių paukščių mėsa buvo apdorota vienu iš konkrečių apdorojimo būdų, nurodytų Sprendimo 2005/432/EB II priedo 4 dalies B, C ar D punktuose.
4. Veterinarijos sertifikato, sudaryto remiantis Sprendimo 2005/432/EB III priede pateiktu pavyzdžiu, 9.1 punkto B skiltyje nurodomas pagal šio straipsnio 3 dalį taikytas apdorojimo būdas, o šis sertifikatas papildomas taip:
„Mėsos produktai, apdoroti remiantis Komisijos sprendimu 2006/264/EB.“.
5. Pagal šio straipsnio 3 dalį taikytas specifinis apdorojimo būdas patvirtinamas pagal Sprendimo 2005/432/EB IV priede pateiktą pavyzdį sudarytą veterinarijos sertifikatą papildant taip:
„Mėsos produktai, apdoroti remiantis Komisijos sprendimu 2006/264/EB.“.
4 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Jos nedelsdamos apie tas priemones praneša Komisijai.
5 straipsnis
Šis sprendimas taikomas iki 2006 m. liepos 31 d.
6 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 27 d.

Labels: 3
17
18
6